Helsingin Narinkkatorilla on ollut ikävä poliittinen välikohtaus. Iltalehden tietojen mukaan tilanne liittyy Suomen kansa ensin -puolueen vaalitilaisuuteen.

Helsingin Narinkkatorilla on ollut poliittinen välikohtaus perjantaina. Kuvituskuva. Hannu Kivimäki/AL

Helsingin Kampin Narinkkatorilla on nähty yksi vuoden 2019 eduskuntavaalien oudoimmista välikohtauksista.

Toisena osapuolena on puheenjohtaja Marco de Wit ja hänen perustamansa puolue Suomen kansa ensin. Vastapuolena oli mielenosoittajien joukkio, josta suuri osa oli varhaisteinejä. Tilaisuudessa puhuneen de Witin mukaan hänen päälleen syljettiin. Vastapuolen mukaan de Wit puhui mitä sylki suuhun tuo maahanmuuttajista ja seksuaalivähemmistöistä.

Suomen kansa ensin -puolueen toiminnasta on jo rikostutkinta käynnissä. Poliisin kirjaama rikosepäily liittyy vaalimainoksiin ”homotus kaappiin” ja ”matut ulos” -teksteihin. Tutkittava rikosnimike on kiihottaminen kansanryhmää vastaan. Perjantain välikohtauksen jälkeen puolueeseen liittyviä rikosilmoituksia kirjataan lisää.

– Minua lyötiin useita kertoja. Minulla on silmä mustana. Minua syljettiin varmaan sata kertaa, de Wit kertoo Iltalehdelle.

Lisäksi de Witiä heitettiin useilla tavaroilla ja pulloilla. Hänen mukaansa niitä oli kymmeniä ja osassa oli vettä.

Mielenosoittajien joukko jaksoi huutaa mielipiteitään käytännössä koko de Witin puheen ajan. Alatyylisempien huutojen seasta erottui muun muassa joukkohuuto: ”Ei natseja Helsinkiin”. Osalla iskulauseet olivat kylteissä. Vähiten ilkeissä de Witiä kehotettiin menemään vain töihin.

Väkivaltainen nujakka

Marco de Wit sanoo, että puolueen edustajat yrittivät soittaa moneen kertaan hätänumeroon ja pyysivät poliiseja paikalle.

– Pahinta oli, että poliisi kävi useita kertoja, mutta aina poistui. He jättivät meidät yksin, vaikka huligaanien ryhmä suureni ja suureni. Se oli paljon pahempaa kuin se, että minua lyötiin naamaan. Mitä tästä demokratiasta tulee? Olen kuitenkin puolueen johtaja, joka piti täysin laillista vaalitilaisuutta omalla alueellamme.

Kaikkiaan puolueen edustajien kimppuun hyökättiin de Witin mukaan kolme tai neljä kertaa. Toisen puolen silminnäkijöiden mukaan de Wit haastoi itse riitaa puheillaan sekä töni ja löi itse ihmisiä. Sosiaalisessa mediassa liikkuu kommentteja, joiden mukaan de Wit olisi yhdessä yhteenotossa lyönyt nuorta miestä.

– Yksi oli tosi paha tilanne. Joku oikein kunnolla hyökkäsi kimppuuni, otti minua kiinni niskasta ja jotenkin sillä tavalla päästäni, etten nähnyt mitään pitkänä aikaan. Silloin minä todellakin löin päästäkseni irti siitä otteesta, de Wit sanoo.

Tai niin de Wit arvelee tilanteen edenneen. Hän sanoo, että kaikki tapahtui äärimmäisen nopeasti, ja hän saattoi yrittää päästä hyökkääjästä eroon lyönnin avulla. Kyse oli joka tapauksessa itsepuolustuksesta. Mies jäi makaamaan maahan, mutta virottuaan yritti de Witin mukaan uudestaan hänen kimppuunsa.

– Kyllä tällaista kohtaan saa minun mielestäni puolustautua, de Wit sanoo lisäten, että hyökkääjä oli hänen mukaansa suurikokoinen, voimakas ja roteva tyyppi.

Poliisi: Materiaali tutkinnassa

Kahakoinnin jälkeen poliisi saapui isommalla joukolla paikalle ja de Witin ympärillä oli ainakin kuusi viranomaista. He työnsivät huutelevaa väkijoukkoa kauemmas ja de Wit päätti puheensa.

Helsingin poliisin komisario Ben Grundström kertoo Iltalehdelle, että Narinkkatorilla oli poliisitehtävä.

– Siellä oli kärhämää. Mielipiteitä on ollut puolin ja toisin. Poliisi meni paikalle ja se vähän rauhoittui. Tulevaisuudessa poliisi joutuu varautumaan, jos vaalitilaisuuksia on lauantaina tai sunnuntaina.

Grundströmin mukaan poliisi otti hetkellisesti yhden ihmisen haltuun yleisen järjestyksen ja turvallisuuden turvaamiseksi. Häntä ei kuitenkaan otettu kiinni.

Marco de Wit aikoo tehdä rikosilmoituksen sekä häiriköijästä että poliisin toiminnasta. Hänen mukaansa poliisi ei suojellut heitä. Grundström on eri mieltä.

– Sinne laitettiin resursseja kaikkien mahdollisuuksien mukaan, mitä sillä hetkellä oli. Pyrimme turvaamaan hänen terveyttään ja vapauksiaan. Tietysti poliisi miettii, miten jatkossa. Varaudummeko jo ennalta tällaisiin tilaisuuksiin enemmän? Se on varmaan lähipäivien kysymys.

Tilanteen kuva on yhä sekava, eikä rikosilmoituksia ole vielä kirjattu. Parhaimmillaan de Witin ympärillä oli poliisin arvion mukaan parisensataa ihmistä. Grundström sanoo, että päivystävää tutkinnanjohtajaa on tiedotettu tilanteesta ja kameramateriaali on toimitettu tutkintaan.

Juttu päivitetty kauttaaltaan 12.4. kello 18.55. Juttuun on lisätty Marco de Witin kommentit sekä poliisin päivitetyt tiedot.